Sdp on ollut hallituksessa lähes aina, kun valtio on myynyt omistuksiaan.

Omistajaohjausministeri Juha Sipilä (kesk) esitteli viime torstaina hallituksen omistajaohjauspolitiikkaa ja tiistaina eduskunnassa on luvassa kuuma debatti, kun Sipilä antaa pääministerin ominaisuudessa ilmoituksen eduskunnalle samasta aiheesta.

Sdp:n puheenjohtaja Antti Rinne lausui tuoreeltaan happaman käsityksenä hallituksen suunnitelmasta. Hän paheksui torstaina ilmestyneessä blogikirjoituksessaan, että kaavaillusta kehitysyhtiöstä näyttää todellisuudessa tulevan myyntiyhtiö, jonka tarkoituksena on valmistella sen hallintaan siirrettäviä yhtiöitä tai niiden osia myyntikuntoon.

Virallisen kantansa Sdp kertoo tiistaina. On kiinnostavaa kuulla, mille kannalle Sdp asettuu. On sitä nimittäin myyty ja ennenkin ja yleensä niin, että Sdp on ollut lähes aina tiukasti vallan kahvassa, kun perinteisiä valtionyhtiöitä on pantu lihoiksi.

Ilta-Sanomat kertoi maanantaina, että valtio on myynyt yhtiöomaisuuttaan yhteensä 17,5 miljardin euron edessä sitten vuoden 1991. Euromääräisesti suurimmat myynnit teki Paavo Lipposen (sd) II hallitus (1999–2003). Summa oli peräti 6,8 miljardia euroa, kiitos erityisesti teknobuumin ja Soneran. Tässä hallituksessa myös omistajaohjaus oli demareilla. Ensin omistajaohjaussalkkua kantoi Erkki Tuomioja, hänen jälkeensä Sinikka Mönkäre.

Matti Vanhasen (kesk) I hallitus (2003–2007) myi osuuksia valtionyhtiöistä yhteensä runsaan 5 miljardin edestä. Sdp oli mukana hallituksessa siunaamassa myyntipäätöksiä.

Kolmanneksi eniten myi Jyrki Kataisen (kok) ja Alexander Stubbin (kok) hallitukset (2011–2015). Tässä hallituksessa Sdp:llä oli mm. valtiovarainministerin salkku. Sitä kantoi ensin Jutta Urpilainen ja hänen jälkeensä puolueen puheenjohtajaksi 2014 noussut Antti Rinne. Vuoden 2014 syksyllä Sdp sai omistajaohjausministerin salkun. Se meni kehitysministeri Sirpa Paaterolle. Paateron aikana Solidium myi TeliaSoneran ja Outokummun osakkeita.

Neljänneksi eniten valtionyhtiöitä myi Lipposen I hallitus (1995–99). Summa oli vajaat 3 miljardia euroa. Omistajaohjauksesta vastasi kauppa- ja teollisuusministeri Antti Kalliomäki (sd).

Tilasto kertoo säälimättömästi, että Sdp on ollut valtion omaisuuden himomyyjä. Summat ovat täysin eri luokkaa kuin se, mistä nyt puhutaan. Tämä kannattaa muistaa, jos Rinne tovereineen panee taas pelotteluvaihteen silmään ja nostaa tiistaina eduskunnassa suuren metakan hallituksen myyntisuunnitelmista.

Ilta-Sanomien julkistama tilasto asettaa outoon valoon myös Sdp:n syvän paheksunnan yhtiöittämisestä. Sdp:n mielestä hallitus meni äärimmäisyyksiin markkinahenkisyydessä, kun se esitteli liikennekaarihankkeen yhteydessä suunnitelmansa perustaa valtion 100-prosenttisesti omistama liikenneinfrayhtiö. Sellainenkin on pientä verrattuna Sdp:n takavuosina harjoittamaan osakkeiden myyntivimmaan ja yhtiöiden ”pörssittämiseen”.

Kaiken kukkuraksi Sdp:n aikana tehtyihin operaatioihin liittyy runsaasti lieveilmiöitä, esimerkkeinä Fortumin osakkeiden alihinnoittelu, Fortumin ruhtinaalliset optiot ja Sonera-sekoilut, vain muutaman mainitakseni.